**Előterjesztés Harc Község Önkormányzati Képviselő-testülete**

**2016. szeptember 6-án tartandó soron következő ülésére**

**15. napirend**

**Tárgy: A 2017. évi Bursa Hungarica Önkormányzati Ösztöndíjpályázathoz való csatlakozás megtárgyalása**

**Előterjesztést készítette: Balogh Györgyi aljegyző, Fehérné Makk Anita igazgatási főelőadó**

**Előterjesztő: Tóth Gábor polgármester**

**Tisztelt Képviselő- testület!**

A Bursa Hungarica Felsőoktatási Önkormányzati Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Kormányrendelet és a nemzeti felsőoktatásról szóló 2011. évi CCIV. törvény szolgál.

A Bursa Hungarica Felsőoktatási Önkormányzati Ösztöndíjrendszer (a továbbiakban: Bursa Hungarica Ösztöndíjrendszer) célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. A Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál: a települési önkormányzatok által nyújtott támogatás, a megyei önkormányzatok által nyújtott támogatás és a felsőoktatási intézményi támogatás.

**Részvételi feltételek:**

A települési önkormányzatok számára a Bursa Hungarica Ösztöndíjrendszerben való részvétel önkéntes. A Minisztérium és az Emberi Erőforrás Támogatáskezelő a Bursa Hungarica pályázatok, illetve ösztöndíjak kezelését a Bursa Hungarica Elektronikus Pályázatkezelési és Együttműködési Rendszerben (EPER-Bursa rendszer) teszi lehetővé. Az önkormányzatok csatlakozása a pályázati fordulóhoz egyben az EPER-Bursa rendszerhez történő csatlakozást is magában foglalja, azaz a rendszer használata kötelező a pályázat lebonyolításában részt vevő önkormányzatok részére.

**A csatlakozási nyilatkozat beküldési határideje: 2016. október 3.**

**A Bursa Hungarica Ösztöndíjrendszerben részt venni kívánó települési önkormányzatok legkésőbb 2016. október 4-én kiírják a pályázatot a jelenlegi felsőoktatási hallgatók („A” típusú pályázat), illetve felsőoktatási tanulmányokat kezdeni kívánók („B” típusú pályázat) számára.**

A Bursa Hungarica Ösztöndíjban az 51/2007. (III. 26.) Kormányrendelet 18. § (2) bekezdése alapján kizárólag a települési önkormányzat területén állandó lakóhellyel rendelkezők részesülhetnek.

Az ösztöndíjpályázatra azok **a települési önkormányzat területén lakóhellyel rendelkező,** **hátrányos szociális helyzetű** felsőoktatási **hallgatók** jelentkezhetnek, akik felsőoktatási intézményben (felsőoktatási hallgatói jogviszony keretében) **teljes idejű (nappali tagozatos),** alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőfokú, illetve felsőoktatási szakképzésben folytatják tanulmányaikat.

**A pályázat benyújtásának módja és határideje:**

A pályázatbeadáshoz a Bursa Hungarica Elektronikus Pályázatkezelési és Együttműködési Rendszerében kell regisztrálni a hallgatóknak.

**A pályázat rögzítésének és az önkormányzathoz történő benyújtásának határideje: 2016. november 8.**

**A pályázat kötelező mellékletei:**

a) A felsőoktatási intézmény által kitöltött eredeti hallgatói jogviszony-igazolás a 2016/2017. tanév első félévéről.

b) Igazolás a pályázó és a pályázóval egy háztartásban élők egy főre jutó havi nettó jövedelméről.

c) A szociális rászorultság igazolására az alábbi okiratok (önkormányzat dönti el)

- nyilatkozat a pályázóval egy háztartásban élőkről (a pályázó által kiállított

nyilatkozat, amelyben hitelt érdemlően nyilatkozik az egy háztartásban élőkről)

- vagyonnyilatkozat.

**Javaslom, hogy támogatásban az részesüljön, akinek a családjában a mindenkori legkisebb öregségi nyugdíjminimum 2-szeresét (57.000,- Ft) nem éri el a család egy főre jutó havi jövedelme és vagyona nincs.**

**A beérkezett pályázatokat az önkormányzat bírálja el 2016. december 8-ig.**

Kérem a Képviselőket, hogy a Bursa Hungarica Felsőoktatási Önkormányzati Ösztöndíjpályázat 2017. évi fordulójához való csatlakozási szándékot megtárgyalni, majd elfogadni szíveskedjenek.

Szükséges többség: egyszerű többség

*Határozati javaslat:*

**…../2016. (…..) önkormányzati határozat**

**A Bursa Hungarica Önkormányzati Ösztöndíjpályázathoz való csatlakozásról**

Harc Község Önkormányzata Képviselő-testülete akként határozott, hogy részt vesz a 2017. tanévre kiírt „Bursa Hungarica” Felsőoktatási Önkormányzati Ösztöndíj-pályázati rendszerben és pályázatot hirdet a Bursa Hungarica Felsőoktatási Önkormányzati Ösztöndíj elnyerésére.

A Képviselő-testület a pályázatot a pályázati kiírásban foglaltak szerint és előírt tartalommal határozza meg.

A Képviselő-testület annak a harci állandó lakóhellyel rendelkező felsőoktatásban résztvevő hallgatónak ad támogatást, aki államilag támogatott nappali tagozaton vesz részt, valamint a családjában a mindenkori legkisebb öregségi nyugdíjminimum 2-szeresét nem éri el a család egy főre jutó havi jövedelme és vagyona nincs.

A Képviselő-testület akként határozott, hogy a Bursa Hungarica ösztöndíj-támogatás 2017. évi keretét maximum 200.000 Ft-ban határozza meg.

A Képviselő-testület felhatalmazza a polgármestert a csatlakozási szándék nyilatkozat aláírására és az Emberi Erőforrás Támogatáskezelő szervezet részére történő megküldésére.

Felelős: Tóth Gábor polgármester

Határidő: 2016. október 3.

Harc, 2016. szeptember 1.

 Tóth Gábor sk. polgármester